 Hezekeli 5 IBhayibheli Elikuyi-Internet INguqulo Yezwe ElishaHezekeli 5:1-175 Wena ndodana yomuntu, zithathele inkemba ebukhali. Uzoyithatha ibe njengensingo yabagundi bezinwele, futhi kumelwe uyidlulise phezu kwekhanda lakho naphezu kwentshebe yakho, futhi uzithathele isikali sokukala uzihlukanise izinwele zibe izingxenye. 2 Ingxenye yesithathu uzoyishisa ngomlilo phakathi nomuzi lapho nje izinsuku zokuvimbezela seziphelele. Kumelwe uthathe enye ingxenye yesithathu. Yona uzoyishaya ngenkemba nxazonke zawo, kuthi ingxenye yesithathu yokugcina uyihlakaze emoyeni, futhi ngiyohosha inkemba ngemva kwabo. 3 Futhi kumelwe uthathe kuzo ezimbalwa uzisonge ngomphetho wengubo yakho. 4 Ezinye zazo uzozithatha uziphonse phakathi komlilo uzishise ngomlilo zilothe. Kuwo kuyophuma umlilo uye kuyo yonke indlu ka-Israyeli. 5 Yilokhu iNkosi EnguMbusi uJehova ekushilo, Leli yiJerusalema. Ngilibeké phakathi kwezizwe, lizungezwé amazwe. 6 Ladlubulunda ezinqumweni zami zokwahlulela ngobubi obungaphezu kobezizwe, nasezimisweni zami ngaphezu kwamazwe alizungezile, ngoba lazala izinqumo zami zokwahlulela, futhi ngokuqondene nezimiso zami, alihambanga ngazo. 7 Ngakho yilokhu iNkosi EnguMbusi uJehova ekushilo, Ngenxa yokuthi naninesiyaluyalu ngaphezu kwezizwe ezinizungezile, anihambanga ngezimiso zami futhi anizenzanga izinqumo zami zokwahlulela; kodwa nenza ngokwezinqumo zokwahlulela zezizwe ezinizungezile, akunjalo? 8 ngakho-ke yilokhu iNkosi EnguMbusi uJehova ekushilo: Bheka, ngimelene nawe, wena muzi, yebo mina, futhi ngizokhipha phakathi kwakho izinqumo zokwahlulela phambi kwamehlo ezizwe. 9 Ngizokwenza kuwe lokho engingazange ngikwenze futhi engingeke ngiphinde ngikwenze okufana nakho ngenxa yazo zonke izinto zakho ezinengekayo. 10 Ngakho-ke obaba bayodla amadodana phakathi kwakho, namadodana ayodla oyise, futhi ngiyokwenza kuwe izenzo zokwahlulela futhi abasele kuwe ngibahlakazele kuyo yonke imimoya. 11 Ngakho-ke kuphila kwami, kusho iNkosi EnguMbusi uJehova, ngokuqinisekile ngesizathu sokuthi yindlu yami engcwele enayingcolisa ngazo zonke izinengiso zenu nangazo zonke izinto zenu ezinengekayo, yimi futhi ozoninciphisa futhi iso lami ngeke lihawukele nami ngeke ngiwubonise umusa. 12 Ingxenye yesithathu kiniiyofa ngesifo esiwumshayabhuqe, futhi iyoqedwa yindlala phakathi kwenu. Enye ingxenye yesithathuiyowa ngenkemba nxazonke zakho. Ingxenye yesithathu yokugcina ngiyoyihlakazela kuyo yonke imimoya, futhi ngiyohosha inkemba ngemva kwayo. 13 Ngokuqinisekile intukuthelo yami iyopheleliswa futhi ngiyobhodlela ukufutheka kwami phezu kwabo ngiziduduze; futhi bayokwazi ukuthi mina, Jehova, ngikhulumile ekuphikeleleni kwami ngifuna ukuzinikela kimi kuphela, lapho ngiphelelisa ukufutheka kwami phezu kwabo. 14 Ngiyokwenza ube yindawo ebhuqiwe nesihlamba phakathi kwezizwe ezikuzungezile phambi kwamehlo abo bonke abantu abadlulayo. 15 Uyoba yisihlamba nesisulu sokwethukwa, isibonelo esiyisixwayiso nento eyesabekayo ezizweni ezikuzungezile, lapho ngenza kuwe izenzo zokwahlulela ngentukuthelo nangokufutheka nangokusola okunokufutheka. Mina, Jehova, ngikhulumile. 16 Lapho ngithumela kubo imicibisholo elimazayo yendlala, eyoba ngeyokuchitha, imicibisholo engiyoyithumela ukuze nginichithe, ngisho nendlala ngiyoyandisa kini futhi ngiyoziphula izinduku zenu okulengiswa kuzo izinkwa ezimise okwesongo. 17 Ngiyothumela kini indlala nezilo zasendle ezilimazayo, ziniphuce abantwana, futhi isifo esiwumshayabhuqe negazi kuyodabula phakathi kwenu, futhi ngiyoletha nenkemba phezu kwenu. Mina, Jehova ngikhulumile.Hezekeli 5 